b'\n_START_ARTICLE_\nLin (gudinne)\n_START_PARAGRAPH_\nLin (norr\xc3\xb8nt Hl\xc3\xadn, \xc2\xabden som verner\xc2\xbb er en gudinne, \xc3\xa5synje, i norr\xc3\xb8n mytologi, og er assosiert med gudinnen Frigg. Lin opptrer i et dikt i Den eldre Edda som ble satt sammen p\xc3\xa5 1200-tallet fra tidligere tradisjonelle kilder. Hun nevnes ogs\xc3\xa5 i Den yngre Edda, skrevet av Snorre Sturlason p\xc3\xa5 samme tid, og i kjenninger i skaldekvad. Moderne norr\xc3\xb8ne filologer har teoretisert at Lin er et mulig annet navn for Frigg. Ut ifra de bevarte kildene alene er det f\xc3\xa5 spor av henne, noe som gj\xc3\xb8r det vanskelig \xc3\xa5 trekke entydige svar.\n_START_SECTION_\nBetraktninger\n_START_PARAGRAPH_\nAndy Orchard sl\xc3\xa5r fast hva som \xc3\xa5penbart kan leses ut av Volusp\xc3\xa5, at Lin er et annet navn for Frigg og han legger til at tallrike bruk av navnet i skaldekvadene som omskrivning eller som kjenninger for kvinner har ikke dempet forvirringen. Ogs\xc3\xa5 Rudolf Simek sier seg enig at Lin synes \xc3\xa5 v\xc3\xa6re et annet navn for Frigg i Volusp\xc3\xa5 og at i skaldediktningen var Lin en velkjent mytologisk figur p\xc3\xa5 900-tallet. Simek mener at Snorre \xc2\xabmisforsto henne som en gudinne i egen rett i sin lesning av verset i Volusp\xc3\xa5\xc2\xbb. Imidlertid hevder Simek i den samme teksten at gudinnene S\xc3\xa5ga, Lin, Sjovn, V\xc3\xa5r, og Vor m\xc3\xa5 alle betraktes som ansvarlige for s\xc3\xa6rskilte omr\xc3\xa5der i den private sf\xc3\xa6re og likevel ble det skilt klart mellom dem slik at de p\xc3\xa5 mange m\xc3\xa5ter tilsvarer matronguddommer\xc2\xbb._NEWLINE_Mytologiske forestillinger er sjelden sammenhengende n\xc3\xa5r det finnes mange ulike og til dels motstridende fortellinger. Man skal ogs\xc3\xa5 tenke seg et skille mellom generelle mytologiske myter og litter\xc3\xa6r bruk av mytene i mytologisk sammenheng. I tillegg viste Snorre p\xc3\xa5fallende liten interesse for de feminine maktene, inkludert Lin. I den grad Lin ogs\xc3\xa5 var en selvstendig gudinne, kan hun ha v\xc3\xa6rt en av de kvinnelige skytsgudinnene som tilh\xc3\xb8rte den hjemlige sf\xc3\xa6re, dyrket som en kvinnelig makt av kvinner. Det kan v\xc3\xa6re mange aspekter med Lin, som med andre feminine makter, som har g\xc3\xa5tt tapt i tiden etter norr\xc3\xb8n hedendom._NEWLINE_Navnet Lin kan ogs\xc3\xa5 ha v\xc3\xa6rt en personifisering av lin som hellig virkemiddel. En gammel norr\xc3\xb8n ritalformel var lin ok lauk, \xc2\xablin og l\xc3\xb8k\xc2\xbb. En liten kniv funnet i en kvinnegrav i Fl\xc3\xb8ksand i Norge bar innskriften linalaukaR. B\xc3\xa5de l\xc3\xb8ken og linet har et fruktbarhetsaspekt og ble kalt for \xc2\xabkvinners s\xc3\xa6d\xc2\xbb, sier den svenske norr\xc3\xb8ne filologen Britt-Mari N\xc3\xa4sstr\xc3\xb6m, og trekker fram linets betydning i bryllup: \xc2\xab\xc3\x85 g\xc3\xa5 under linet\xc2\xbb var ensbetydende med \xc3\xa5 gifte seg.'